Ciudad Rodrigo
Store norske leksikon,Geografi,Verdens geografi,Europa,Spanias geografi
Ciudad Rodrigo er en by i Spania som ligger i den autonome regionen Castilla-León og provinsen Salamanca, ved Dueros bielv Río Agueda, 25 kilometer fra grensen til Portugal. I senere år har det vært registrert nedgang i innbyggertallet. I 2018 var innbyggertallet nede i 12 500.
Byen er et handelssenter og turistsenter. Den mest kjente severdigheten er middelalderborgen Alcázar, som ble bygget av kong Enrique 2 (1369–1379). I nærheten av byen er det gjort funn av steinsettinger (dolmen), helleristninger og redskaper fra steinalderen.Ciudad Rodrigo ble grunnlagt på 1100-tallet, men har rester av byggverk fra romertiden. Romernes navn på byen var Augustobriga. Hele den gamle bydelen innenfor bymuren er fredet. Byen ble inntatt av franskmennene under Ney i 1810 og gjenerobret i 1812 av Wellington, som fikk tittelen hertug av Ciudad Rodrigo. Les mer i Store norske leksikon Spanias geografi